Κανονισμός (ΕΚ) αριθ. 2886/2000 της Επιτροπής

της 27ης Δεκεμβρίου 2000

για παρέκκλιση από το άρθρο 31 παράγραφος 10 του κανονισμού (ΕΚ) αριθ. 1255/1999 του Συμβουλίου περί κοινής οργανώσεως αγοράς στον τομέα του γάλακτος και των γαλακτοκομικών προϊόντων όσον αφορά την απόδειξη άφιξης στον προορισμό σε περίπτωση διαφοροποιημένων επιστροφών και περί λεπτομερειών εφαρμογής του χαμηλότερου ύψους της επιστροφής κατά την εξαγωγή ορισμένων γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 31 παράγραφοι 10 και 14,

Εκτιμώντας τα ακόλουθα:

(1) Ο κανονισμός (ΕΚ) αριθ. 1255/1999 προβλέπει στο άρθρο 31 παράγραφος 10 τρίτο εδάφιο ότι σε περίπτωση διαφοροποιημένης επιστροφής η επιστροφή καταβάλλεται όταν παρέχεται η απόδειξη ότι τα προϊόντα έχουν φθάσει στον τόπο προορισμού που αναφέρεται στο πιστοποιητικό ή σε άλλο τόπο προορισμού για τον οποίο έχει καθορισθεί επιστροφή. Μπορούν να προβλέπονται παρεκκλίσεις από τον κανόνα αυτό εφόσον καθορίζονται προϋποθέσεις κατά τρόπο ώστε να προσφέρονται ισοδύναμες εγγυήσεις.

(2) Στην περίπτωση που η επιστροφή κατά την εξαγωγή διαφοροποιείται ανάλογα με τον τόπο προορισμού, το άρθρο 18 παράγραφοι 1 και 2 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα(3), όπως τροποποιήθηκε από τον κανονισμό (ΕΚ) αριθ. 1557/2000(4), προβλέπει ότι μέρος της επιστροφής, που υπολογίζεται ιδίως βάσει του χαμηλότερου ύψους της επιστροφής, καταβάλλεται κατόπιν αιτήσεως τον εξαγωγέα μόλις προσκομισθούν αποδεικτικά στοιχεία ότι το προϊόν εγκατέλειψε το τελωνειακό έδαφος της Κοινότητας.

(3) Στο πλαίσιο ειδικών καθεστώτων που θεσπίζονται με ορισμένες τρίτες χώρες, το ύψος της επιστροφής πον εφαρμόζεται κατά την εξαγωγή ορισμένων γαλακτοκομικών προϊόντων προς τις εν λόγω χώρες μπορεί να είναι χαμηλότερο, και σε ορισμένες περιπτώσεις σημαντικά χαμηλότερο από το επίπεδο της επιστροφής που εφαρμόζεται συνήθως. Είναι επίσης πιθανό να μην έχει καθορισθεί καμία επιστροφή και να μην προκύψει το χαμηλότερο ύψος επιστροφής από τον μη καθορισμό επιστροφής.

(4) Ο κανονισμός (ΕΚ) αριθ. 2851/2000 του Συμβουλίου(5) θεσπίζει ορισμένες παραχωρήσεις υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και προβλέπει την προσαρμογή, ως αυτόνομο και μεταβατικό μέτρο, ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Πολωνία. Μια από τις εν λόγω παραχωρήσεις συνεπάγεται διαφοροποίηση των επιστροφών από την 1η Ιανουαρίου 2001 για ορισμένα προϊόντα που ανήκουν στον κωδικό ΣΟ 0405, λόγω κατάργησης των επιστροφών για τα εν λόγω προϊόντα που εξάγονται στην Πολωνία.

(5) Ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων(6), όπως τροποποιήθηκε τελευταία από τον κανονισμό (ΕΚ) αριθ. 2884/2000(7), προβλέπει στο άρθρο 20β την υποχρέωση για τον συναλλασσόμενο να υποβάλει στις αρμόδιες αρχές, κατά την εισαγωγή στην Πολωνία ορισμένων προϊόντων που ανήκουν στον κωδικό ΣΟ 0405, πιστοποιημένο αντίγραφο του πιστοποιητικού εξαγωγής και της αντίστοιχης διασάφησης εξαγωγής. Το πιστοποιητικό εξαγωγής πρέπει να περιλαμβάνει ειδικές ενδείξεις που εγγυώνται ότι τα εν λόγω προϊόντα δεν έχουν λάβει επιστροφή κατά την εξαγωγή. Οι πολωνικές αρχές είναι υποχρεωμένες να εξακριβώσουν την τήρηση των διατάξεων του άρθρου 20β του κανονισμού (ΕΚ) αριθ. 174/1999.

(6) Το εν λόγω ειδικό καθεστώς πρέπει εφεξής να λαμβάνεται υπόψη κατά την εφαρμογή των προαναφερθεισών διατάξεων του κανονισμού (ΕΚ) αριθ. 1255/1999 και του κανονισμού (ΕΚ) αριθ. 800/1999, ώστε να μην υφίστανται οι εξαγωγείς, κατά τις εμπορικές συναλλαγές τους με τις τρίτες χώρες, οικονομικές επιβαρύνσεις που δεν είναι απαραίτητες. Για τον σκοπό αυτό, κατά τον καθορισμό του χαμηλότερου ύψους της επιστροφής, δεν λαμβάνονται υπόψη τα ποσοστά που καθορίζονται στους όρους και για τον οικείο ειδικό προορισμό.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και των γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 31 παράγραφος 10 τρίτο εδάφιο του κανονισμού (ΕΚ) αριθ. 1255/1999 δεν απαιτείται η απόδειξη άφιξης στον προορισμό για τα προϊόντα που ανήκουν στον κωδικό ΣΟ 0405, που αναφέρονται στο άρθρο 1 στοιχείο ε) του κανονισμού (ΕΚ) αριθ. 1255/1999.

Άρθρο 2

Ο μη καθορισμός επιστροφής για τα προϊόντα που ανήκουν στον κωδικό ΣΟ 0405, που αναφέρονται στο άρθρο 1 στοιχείο ε) του κανονισμού (ΕΚ) αριθ. 1255/1999, με προορισμό την Πολωνία, δεν λαμβάνεται υπόψη για τον καθορισμό του χαμηλότερου ύψους της επιστροφής κατά την έννοια του άρθρου 18 παράγραφος 2 του κανονισμού (ΕΚ) αριθ. 800/1999.

Άρθρο 3

Ο παρών κανονισμός αρχίζει να ισχύει την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 102 της 17.4.1999, σ. 11.

(4) ΕΕ L 179 της 18.7.2000, σ. 6.

(5) ΕΕ L 332 της 28.12.2000, σ. 7.

(6) ΕΕ L 20 της 27.1.1999, σ. 8.

(7) Βλέπε σελίδα 76 της παρούσας Επίσημης Εφημερίδας.